SL Uradni list Evropske unije C 73/25

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 73/15)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„KIEŁBASA BIAŁA PARZONA WIELKOPOLSKA“

EU št.: PGI-PL-02119 – 11.2.2016

ZOP ( ) ZGO ( X )

1. Ime

„Kiełbasa biała parzona wielkopolska“

2. Država članica ali tretja država

Poljska

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

„Kiełbasa biała parzona wielkopolska“ je klobasa na osnovi nasoljenega mastnega prašičjega mesa, obarjena, razrezana na kose in nadevana v naravno prašičje črevo.

Fizikalno-kemijske značilnosti:

Površina klobase je sive barve, ob prerezu je vsebina klobase siva s številnimi rožnatimi delci, oziroma koščki mesa. Vidni majaron lahko znatno opredeli barvo površine in barvo ob prerezu.

Zmes je pripravljena v porcijah dolžine 10–12 cm in je nadevana v črevo, katerega površina je gladka, neprosojna in rahlo vlažna na dotik.

Ko je meso nadevano v naravno črevo, dobi klobasa značilno obliko. Ob prečnem prerezu je klobasa okrogle oblike.

Premer klobase ne presega 33 mm, njena dolžina pa je 10–12 cm.

Meso obarjene klobase neposredno pred zaužitjem je ob prerezu manj čvrsto. Ko je Dopustno je, da ob razrezu klobasa spusti malo mesnega soka.

Organoleptične značilnosti:

Prevladuje okus obarjenega prašičjega mesa z razločnim okusom majarona ter rahlim pridihom česna in popra. Izrazita je prisotnost soli.

Značilen je vonj po obarjeni klobasi iz nasoljenega prašičjega mesa.

3.3 Krma (samo za proizvode živalskega izvora) in surovine (samo za predelane proizvode)

Za izdelavo klobase „kiełbasa biała parzona wielkopolska“ se uporabljajo kosi mesa polovic prašičjih trupov s 55-odstotnim deležem pustega mesa. Meso za izdelavo proizvoda „kiełbasa biała parzona wielkopolska“ mora biti v skladu z naslednjimi dodatnimi posebnimi pogoji in priporočili:

— meso za izdelavo mora biti meso prašičev, zaklanih največ 3 dni pred predelavo, v skladu z zahtevo, da je treba meso za mešanico razrezati med 48 in 72 urami po zakolu,

— uporaba surovega mesa prašičev z miopatijo (PSE, DFD, očitni znaki fizioloških procesov ali poškodb itd.), ki jo potrdi veterinar po zakolu, ni dovoljena,

— uporaba mesa svinj in merjascev ni dovoljena,

— edini dovoljeni postopek konzerviranja je hlajenje. Hlajenje pomeni hranjenje surovega mesa med skladiščenjem ali transportom pri temperaturi med –1 °C in +7 °C,

— meso ne sme biti zamrznjeno.

Proizvod „kiełbasa biała parzona wielkopolska“ je izdelan iz grobo narezanega prašičjega mesa ter iz pustega kitastega prašičjega mesa iz odrezkov prašičjih stegen in pleč. Uporaba nadomestkov mesa in snovi, ki zadržujejo vodo (beljakovine, arome itd.), ni dovoljena.

Klasifikacija izkoščičenega prašičjega mesa

Prašičje meso brez barvil, zunanje maščobe, rdečih madežev in žlez. Sprejemljiva je maščoba bele, rahlo rožnate ali kremne barve.

Razred I

— Pusto meso brez vezivnega tkiva, brez maščobe ali z malo mastnimi deli, brez medmišične maščobe, dovoljen je rahel presežek do debeline 2 mm, brez vezivne maščobe mišičnega tkiva, dovoljena je marmoriran videz,

— kite niso sprejemljive (debelejše vezivno tkivo),

— barva mesa je svetlo rožnata, med rožnato in rdečo barvo, koščki so bele barve („ribje meso“), meso temno rdeče barve ni sprejemljivo,

— splošna vsebnost maščobe sme na podlagi analize znašati največ 18 %.

Razred II

— Meso z malo maščobe, sprejemljiva je majhna količina vezivnega tkiva in medmišična maščoba debeline največ 8 mm,

— za vezivno maščobo mišičnega tkiva (marmoriran videz) ni omejitev,

— sprejemljiva je zanemarljiva prisotnost kit (debelejše vezivno tkivo),

— barva mesa je med rožnato in rdečo barvo,

— splošna vsebnost maščobe sme na podlagi analize znašati največ 35 %.

Razred III

— Kitasto meso z visoko vsebnostjo nemastnega vezivnega tkiva,

— medmišična maščoba ni zaželena,

— marmoriran videz ni zaželen,

— barva mesa je med rožnato in rdečo barvo,

— splošna vsebnost maščobe sme na podlagi analize znašati največ 23 %.

Za izdelavo proizvoda „kiełbasa biała parzona wielkopolska“ se uporabljajo naslednji deli prašičjih trupov: 70 % prašičjega mesa razreda I, 20 % prašičjega mesa razreda II, 10 % prašičjega mesa razreda III glede na skupno količino proizvoda.

Edine dovoljene začimbe so: sol, pridobljena z izhlapevanjem, mleti črni poper, svež nariban česen, nasekljan majaron, katerega vsebnost ne sme biti manjša od 0,3 kg na 100 kg mesa, saj je ključna sestavina.

3.4 Posebne faze proizvodnje, ki jih je treba izvajati na opredeljenem geografskem območju

Naslednje faze proizvodnje je treba izvajati na opredeljenem geografskem območju:

— priprava surovin,

— mletje mesa,

— mešanje in priprava nadeva,

— nadevanje in zavezovanje črev,

— homogenizacija,

— barjenje,

— hlajenje.

3.5 Posebna pravila za rezanje, ribanje, pakiranje in druge postopke proizvoda, za katerega se uporablja registrirano ime

Proizvod „kiełbasa biała parzona wielkopolska“ se prodaja v tradicionalni obliki (nepakiran) ali pakiran v zaščitni atmosferi (MAP).

3.6 Posebna pravila za označevanje proizvoda, za katerega se uporablja registrirano ime

1. Glavna oznaka v obliki traku (okrog klobase). Pri tradicionalni prodaji (nepakirano) je dovoljeno prodajati klobase brez embalaže, pri čemer je treba obdržati trak za vsak sveženj treh parov klobas, nato pa jih položiti v prodajno embalažo (papirnato vrečko, vakuumska vrečka za shranjevanje), na kateri morajo biti vsaj trije podatki (simbol zaščitene geografske označbe, ime proizvajalca in ime proizvoda „kiełbasa biała parzona wielkopolska“). Tradicionalno prodajo lahko izvaja le proizvajalec v svojih trgovinah ali na svojih prodajnih mestih.

2. Ena oznaka v obliki nalepke na embalaži proizvoda v zaščitni atmosferi (MAP). Enak postopek velja za proizvod „kiełbasa biała parzona wielkopolska“, pakiran v zaščitni atmosferi v anaerobnih pogojih. Tako ni treba uporabiti ene same oznake z vsemi informacijami. V tem primeru je treba klobase zapakirati v plastično folijo, in sicer šest klobas skupaj (trije pari), s trakom, ki je bil oblikovan posebej za označevanje proizvoda. Proizvod je treba pakirati v zaščitni atmosferi in količina plina mora biti zadostna, da varuje proizvod pred kakršno koli škodo. Izbira pakirne naprave je prosta in odvisna od posameznega proizvajalca. V prvem vidnem polju embalaže mora biti prilepljena oznaka, na kateri so navedeni trije podatki (simbol zaščitene geografske označbe, ime proizvajalca in ime proizvoda „kiełbasa biała parzona wielkopolska“). Dekorativne in tematske oznake so dovoljene. Pred uporabo dekorativnih in tematskih oznak je treba o njih obvestiti komisijo za nadzor proizvodnje proizvoda „kiełbasa biała parzona wielkopolska“ v okviru mesarske zbornice Velikopoljskega vojvodstva.

4. Jedrnata opredelitev geografskega območja

Geografsko območje proizvodnje obsega:

1. Velikopoljsko vojvodstvo, omejeno z upravnimi mejami,

2. občine v Lubuškem vojvodstvu: — Gorzów, — Krosno, — Międzyrzecz, — Słubice, — Strzelce-Drezdenko, — Świebodzin, — Wschowa, — Zielona Góra,

3. občine v Kujavsko-pomorjanskem vojvodstvu: — Mogilno, — Żnin.

5. Povezava z geografskim območjem

Posebnost klobase „kiełbasa biała parzona wielkopolska“ so njene edinstvene kakovostne značilnosti in sloves.

Velikopoljsko vojvodstvo je vedno slovelo po obsežni reji prašičev in zato na slavnostnih dogodkih, kot so poroke, krsti, zaroke, jubileji, prazniki žetve itd., tradicionalno pripravijo proizvode iz prašičjega mesa, med katerimi ima proizvod „kiełbasa biała parzona wielkopolska“ prav posebno mesto. Uspeh te klobase zagotavlja tudi omejeno trajanje proizvodnje in svežost proizvoda.

Zaradi ustnega izročila in zapisov iz 50. let 20. stoletja so se ohranili proizvodni postopki za velike mesnopredelovalne obrate za surovo belo klobaso in nato za obarjeno belo klobaso. V 90. letih 20. stoletja so začele postajati pomembne posebnosti in izredne značilnosti proizvoda „kiełbasa biała parzona wielkopolska“. Pred velikonočnimi prazniki so bili organizirani natečaji, na katerih je bila jasno poudarjena posebna vrednost te klobase. Na natečajih se vedno zbere veliko proizvajalcev proizvoda „kiełbasa biała parzona wielkopolska“, organizirajo pa jih obrtna zbornica, mesarska zbornica ter univerzitetni raziskovalci na fakulteti za agronomijo v Poznanju in poklicnem inštitutu. Na natečajih je žirija proizvajalcem podelila letne certifikate za proizvode „kiełbasa biała parzona wielkopolska“, ki so bili v skladu s pričakovanji potrošnikov in izdelani v skladu z željami strokovnjakov na področju izdelave klobas.

Upoštevati je treba, da so obarjene klobase na območju Nemčije, Poljske, Češke in Slovaške prisotne vsaj od 19. stoletja. Uporabljali so različne recepte, ki so še danes vključeni v kuharske knjige z nacionalnimi jedmi. Za pripravo teh klobas so poleg prašičjega mesa uporabljali tudi goveje meso (na območju Nemčije, Češke in Slovaške) ter ovčje meso. Uporabljali so tudi različne začimbe, kot so feferoni, čebula in lokalne začimbe. Recepti, ki so bili najbolj razširjeni na poljskem ozemlju, so se razlikovali tudi glede na razpoložljivost govejega mesa, telečjega mesa ali ovčjega mesa. Da bi zagotovili trajnost proizvoda, so pogosto uporabili nasoljeno meso. V Velikopoljskem vojvodstvu se je uveljavil proizvodni postopek za izdelavo klobas iz izključno prašičjega mesa. Poleg tega je posebnost klobase to, da je izdelana iz svežega mesa, ki je hlajeno in ni nasoljeno. Edine uporabljene začimbe so sol, poper, česen in glavna začimba majaron. Za ta mesni proizvod je značilna izrazita siva barva. Takoj po barjenju je klobasa rahlo bela, zaradi česar je dobila ime „kiełbasa biała parzona wielkopolska“. Omejeno število začimb omogoča izrazit okus, okrepljen z majaronom in lokalnimi začimbami iz Velikopoljskega vojvodstva. Če značilnosti klobase „kiełbasa biała parzona wielkopolska“ primerjamo z značilnostmi drugih obarjenih belih klobas, ugotovimo, da se lahko dodatek majarona v skladu z receptom za bele klobase iz leta 1964 in v skladu z ugotovitvami osrednjih služb na trgu za meso glede na zahteve potrošnikov v tej regiji opusti. V regiji Velikopoljskega vojvodstva so belo klobaso vedno proizvajali z dodatkom majarona, ki je zanjo značilen in krepi njeno povezavo z regijo. Čeprav je izraz bela klobasa znan in se uporablja na celotnem ozemlju Poljske, je ta vrsta klobase zelo značilna za Velikopoljsko vojvodstvo.

Pomembnost proizvoda „kiełbasa biała parzona wielkopolska“ potrjuje dejstvo, da so v času obsednega stanja, ko je bilo meso racionirano, mesarji dobili dodatne kvote mesa za izdelavo proizvoda „kiełbasa biała parzona wielkopolska“.

Proizvod „kiełbasa biała parzona wielkopolska“ je postal tako priljubljen, da so ga začeli mesarji proizvajati tudi zunaj prazničnih obdobij. V mesnicah v Velikopoljskem vojvodstvu je na voljo vsak dan. Ker je klobasa na voljo vse leto, so jo začeli na različne načine uporabljati v kulinariki. Danes proizvod „kiełbasa biała parzona wielkopolska“ še vedno pripravijo v lastni maščobi s čebulo in kislimi jabolki, narezanimi na velike kose. Tako pripravljeno klobaso strežejo s krompirjem in kislim zeljem. Proizvod „kiełbasa biała parzona wielkopolska“ strežejo tudi na dogodkih na prostem in praznovanjih. Takrat jo postrežejo tudi ocvrto, s sirom ali čebulo in gobami. Eden od načinov priprave je tudi na žaru, pri čemer so klobasi priložene kisle kumarice, hren ali gorčica. V Velikopoljskem vojvodstvu proizvod „kiełbasa biała parzona wielkopolska“ pripravljajo v tradicionalni juhi, ki se imenuje „żurek“.

Nova generacija, ki nadaljuje tradicijo priprave proizvoda „kiełbasa biała parzona wielkopolska“, ceni njegov okus in raziskuje nove načine vključevanja v različne jedi. Tako različne revije objavljajo recepte in nasvete za pripravo te klobase. To kaže na pomembnost proizvoda „kiełbasa biała parzona wielkopolska“ za prebivalce regije in priča o njegovem nedvomnem slovesu.

Proizvod „kiełbasa biała parzona wielkopolska“ je bil hitro prepoznan kot regionalna specialiteta in je pridobil svoje mesto na tržnicah, sejmih in praznovanjih. O slovesu proizvoda „kiełbasa biała parzona wielkopolska“ priča dejstvo, da ga že 40 let strežejo na sejmih ob prazniku sv. Janeza Krstnika (kresna noč) v Poznanju. Proizvod „kiełbasa biała parzona wielkopolska“ je še vedno zelo cenjen, o čemer se je mogoče prepričati na podlagi dejstva, da je ta klobasa vedno naprodaj v trgovinah in da je pri ljudeh vseskozi priljubljena jed.

Sklic na objavo specifikacije proizvoda

(drugi pododstavek člena 6(1) te uredbe)

https://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-25-listopada-2015-roku

(1) UL L 343, 14.12.2012, str. 1.